Ester Larsen (V), 2002-04-11:
Men det er vigtigt, at vi er meget bevidste om at respektere kunstens frihed og uafhængighed.
Det er jo præcis den frie kunst og den frie tanke, der danner skellet mellem demokratiske lande og totalitære og fundamentalistiske regimer. Kunst og kultur hverken kan eller skal holdes i bure skabt af tilskud fra det offentlige, fra private virksomheders sponsorater eller bindinger af politiske partier.
Kulturpolitik skal favne bredt.
Forvaltningen af kulturarven er en central opgave, da vores selvforståelse og identitet i udstrakt grad beror på den kultur, vi fik i arv, men arven skal både bevares og formidles.
Forsømmer vi kulturarvens videreførelse i bare én generation, er der stor risiko for, at den går uhjælpelig tabt.
»Vil selv du fatte dit væsens rod, skøn på de skatte, de efterlod«, sådan udtrykker Johannes V. Jensen betydningen
af kulturoverførelsen fra den ene generation til den næste
Venstres kulturpolitik handler både om udvikling af det elitære, om styrkelse af talentet, det såkaldte vækstlag, om skabelse af værker, om processer, om formidling, om kulturelle begivenheder, om selvudfoldelse, om den frie folkelige kultur, som den udfolder sig i civilsamfundet.
I Venstre ser vi det som en ekstra udfordring at gøre kunstnere så selvhjulpne og så uafhængige af offentlig støtte som muligt.
Kreative alliancer mellem kunstnere og erhvervslivet kan tilføre kulturlivet nye vækstmuligheder.
Her er det spændende at følge de initiativer, der her og nu dukker op rundtomkring i landet.
Vestsjælland har f.eks. stor interesse for sit samspil mellem egnsteater og erhvervsråd og virksomheder.
Og i Herning skaber kunstnerne samspil med virksomheder i projektet Socle du Monde.
En interesse og opmærksomhed, som når langt ud over lokalområdet. Venstre finder, at økonomisk uafhængighed er et værdifuldt element i friheden.
For at fremme kunstnernes mulighed for at leve af egen produktion skal virksomheder kunne afskrive kunstkøb.
Det forslag har længe haft høj prioritet i Venstres kulturpolitik.
Vi anser der for uhyre vigtigt at udvide afsætningsmulighederne for kunst, især da der i dag produceres mere kunst, end der er købere til.
Med de nye muligheder er der udsigt til, at mange virksomheder formentlig i samarbejde med personalets kunstforening vil betragte kunstkøb som et væsentligt personalegode.
Et stort antal kunstnere vil herefter kunne frigøres fra afhængigheden af tilskud.
De offentlige tilskud vil derfor i højere grad kunne koncentreres om de spirende talenter.
Skattefrihed for hædersgaver er en anden økonomisk håndsrækning til de skabende kunstnere.
Det er et overordnet princip for Venstres kulturpolitik, at kulturstøtte skal korrigere markedet.
Den kultur, der kan klare sig på markedets vilkår, har ikke behov for offentlig støtte.
Det har derimod den kunst, som ikke kan klare markedets betingelser, men som er væsentlig og værdifuld.
Kulturpolitik skal sikre mangfoldighed.
Kulturpolitikken skal som alle andre opgaver afpasses den økonomi, der er til rådighed.
En opprioritering af indsatsen for de syge, de ældre og nyfødte har nødvendiggjort, at kulturens budget er justeret.
Det har forledt nogle til den fejlopfattelse, at regeringen er kulturfjendsk, at regeringen har startet en ideologisk kulturkamp, at regeringen vil undertrykke den frie kunst, ja, en enkelt højrøstet kritiker har hævdet at se konturerne af en totalitærstat.
Intet kan være mere forkert.
Kulturpolitik skal således måles på, om den er med til at stimulere nogle kulturpolitiske perspektiver, som betyder, at det danske samfund bliver et rigere samfund på kvaliteter.
Jeg skal på vegne af Venstre, De Konservative og Dansk Folkeparti fremsætte følgende:
Forslag til vedtagelse »Folketinget ønsker at fastslå, at fri og uafhængig kunst er en fundamental forudsætning for et stærkt og levende demokrati.
Folketinget tilslutter sig regeringens ønske om at udvikle dansk kulturliv i et samspil med kulturens og kunstens skabere, formidlere og brugere med henblik på at skabe bedst mulige rammer for det nye århundredes kunst og kultur.«